Марко Ганчев
Привидения

chitanka.info

„Два месеца до свободата!“

„Две седмици до свободата!“

Любовна сцена, подпис, дата.

Войници моя дом строиха,

с войнишки надписи покриха

стените му като скрижали.

Мойсеевци, не пожелали

от ближния си друго нещо

освен едно, но пък горещо:

„Два месеца до свободата!“

„Две седмици до свободата!“

Любовна сцена, подпис, дата.

Видях как плътно под латекса

изчезна всичко щрих по щрих:

и голите жени, и текста,

но пак не се успокоих.

Една такава страст голяма

без друго ще фосфоресцира.

И някой мой потомък няма

в леглото мира да намира,

а до зори ще се премята,

напразно дирещ обяснения

отде му е дошла бедата

да го измъчват привидения

на Любовта и Свободата.

1976

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.